b'\n_START_ARTICLE_\n\xc5\xa0estilo (ozvezdje)\n_START_SECTION_\nZgodovina\n_START_PARAGRAPH_\nLeta 1756 je francoski astronom Nicolas-Louis de Lacaille v atlasu ju\xc5\xbenega neba predstavil ozvezdje \xc5\xa0estila s francoskim imenom le Compas, ki predstavlja sva kraka tega tehni\xc4\x8dnega orodja. Na zemljevidu je predstavljen skupaj s Kotomerom in Ju\xc5\xbenim trikotnikom kot komplet risarskega orodja. \xc5\xa0estilo ima sedanje latinsko ime od leta 1763, ko ga je Lacaille prvi\xc4\x8d omenil v posodobljeni izdaji neba.\n_START_SECTION_\nZna\xc4\x8dilnosti\n_START_PARAGRAPH_\nNa severovzhodu meji na Kotomer, na severu na Volka, na zahodu na Kentavra in Muho, na jugu na Rajsko ptico, na vzhodu pa na Ju\xc5\xbeni trikotnik. Vidno je samo opazovalcem ju\xc5\xbeno od zemljepisne \xc5\xa1irine 30\xc2\xb0N. Uradne meje ozvezdja je leta 1930 dolo\xc4\x8dil Eug\xc3\xa8ne Delporte; ori\xc5\xa1e jih \xc5\xa1tirinajstkotnik. V ekvatorskem koordinatnem sistemu le\xc5\xbeijo koordinate rektascenzije teh meja med 13\xca\xb0\xc2\xa038.4\xe1\xb5\x90 in 15\xca\xb0\xc2\xa030.2\xe1\xb5\x90, koordinate deklinacije pa med -55.43\xc2\xb0 in -70.62\xc2\xb0. \xc5\xa0estilo kulminira 30. julija ob 21. uri. Tri\xc4\x8drkovna oznaka za ozvezdje Mednarodne astronomske zveze iz leta 1922 je "Cir\'.\n_START_SECTION_\nMeteorski roj\n_START_PARAGRAPH_\nV \xc5\xa0estilu je radiant letnega meteorskega roja Alfa Kirkinidov (ACI). Prvi\xc4\x8d so jih opazili v Queenslandu leta 1977. Potujejo s povpre\xc4\x8dno hitrostjo 27,1 km/h in so verjetno povezani s kometom dolge periode. Meteorski roj dose\xc5\xbee vrhunec4. junija, na dan, ko so ga prvi\xc4\x8d opazili.'